CELEX: E2020J0013
Language: el
Date: 2021-06-30 00:00:00
Title: Αποφαση του Δικαστηριου της 30ής Ιουνίου 2021 στην υπόθεση E-13/20 O κατά Νορβηγικής Κυβέρνησης, εκπροσωπούμενης από την Arbeids- og velferdsdirektoratet (διεύθυνση εργασίας και πρόνοιας) [Κοινωνική ασφάλιση — Κανονισμός (ΕΚ) αριθ. 883/2004 — Άρθρα 7, 63 και 64 — Παροχές ανεργίας — Απαίτηση διαμονής στο αρμόδιο κράτος του ΕΟΧ — Άνεργος που μεταβαίνει σε άλλο κράτος του ΕΟΧ] 2021/C 417/05

14.10.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 417/25
            
         
      ΑΠΟΦΑΣΗ ΤΟΥ ΔΙΚΑΣΤΗΡΙΟΥ
      της 30ής Ιουνίου 2021
      στην υπόθεση E-13/20
      O κατά Νορβηγικής Κυβέρνησης, εκπροσωπούμενης από την Arbeids- og velferdsdirektoratet (διεύθυνση εργασίας και πρόνοιας)
      
         
            [Κοινωνική ασφάλιση — Κανονισμός (ΕΚ) αριθ. 883/2004 — Άρθρα 7, 63 και 64 — Παροχές ανεργίας — Απαίτηση διαμονής στο αρμόδιο κράτος του ΕΟΧ — Άνεργος που μεταβαίνει σε άλλο κράτος του ΕΟΧ]
         
      
      (2021/C 417/05)
      Στην υπόθεση E-13/20, O κατά Νορβηγικής Κυβέρνησης, εκπροσωπούμενης από την Arbeids- og velferdsdirektoratet (διεύθυνση εργασίας και πρόνοιας) — ΑΙΤΗΣΗ προς το Δικαστήριο, βάσει του άρθρου 34 της συμφωνίας μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου, υποβληθείσα από το Trygderetten (νορβηγικό δικαστήριο ασφαλιστικών υποθέσεων), όσον αφορά την ερμηνεία των άρθρων 28, 31 και 36 της Συμφωνίας για τον Ευρωπαϊκό Οικονομικό Χώρο, του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον συντονισμό των συστημάτων κοινωνικής ασφάλειας, και της οδηγίας 2004/38/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με το δικαίωμα των πολιτών της Ένωσης και των μελών των οικογενειών τους να κυκλοφορούν και να διαμένουν ελεύθερα στην επικράτεια των κρατών μελών, το Δικαστήριο, συγκείμενο από τον πρόεδρο Páll Hreinsson (εισηγητή δικαστή) και τους δικαστές Per Christiansen και Bernd Hammermann, εξέδωσε απόφαση στις 30 Ιουνίου 2021, το διατακτικό της οποίας έχει ως εξής:
      
                  1.
               
               
                  Η απαίτηση κατά την οποία ο άνεργος πρέπει να διαμένει στο αρμόδιο κράτος προκειμένου να δικαιούται παροχή σε χρήμα σε περίπτωση ανεργίας, εφόσον δεν πληρούνται οι προϋποθέσεις των άρθρων 64, 65 ή 65α, συνάδει με τον κανονισμό (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον συντονισμό των συστημάτων κοινωνικής ασφάλειας, συμπεριλαμβανομένου του άρθρου 5 στοιχείο β).
               
            
                  2.
               
               
                  Εκτός από τις περιπτώσεις που μνημονεύονται ρητά στα άρθρα 64, 65 και 65α του κανονισμού (ΕΚ) αριθ. 883/2004, η προϋπόθεση της διαμονής στο αρμόδιο κράτος του ΕΟΧ προκειμένου να θεμελιώνεται δικαίωμα σε παροχές ανεργίας δεν πρέπει να αξιολογείται βάσει των άρθρων 31 και 36 της συμφωνίας ΕΟΧ και δεν είναι ασυμβίβαστη με την οδηγία 2004/38/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με το δικαίωμα των πολιτών της Ένωσης και των μελών των οικογενειών τους να κυκλοφορούν και να διαμένουν ελεύθερα στην επικράτεια των κρατών μελών.
               
            
                  3.
               
               
                  Τα κράτη του ΕΟΧ διατηρούν την αρμοδιότητα να αποφασίζουν κατά πόσον θα πρέπει να επιστρέφονται επιδόματα και παροχές που έχουν ληφθεί παρανόμως. Εντούτοις, τα κράτη του ΕΟΧ πρέπει να ασκούν την αρμοδιότητα αυτή σύμφωνα με το δίκαιο του ΕΟΧ και τις γενικές αρχές του, συμπεριλαμβανομένων των αρχών της ισοδυναμίας και της αποτελεσματικότητας.